
Text rozhodnutia
Súd: Krajský súd Bratislava Spisová značka: 9Sp/95/2013 Identifikačné číslo súdneho spisu: 1013201947 Dátum vydania rozhodnutia: 22. 06. 2015 Meno a priezvisko sudcu, VSÚ: JUDr. Beata Jurgošová ECLI: ECLI:SK:KSBA:2015:1013201947.1 Uznesenie Krajský súd v Bratislave v právnej veci navrhovateľa: Vysoká škola ekonomická v Prahe, so sídlom nám. W. Churchilla 1938/4, 130 67 Praha 3, proti odporcovi: S. N., R.. XX.XX.XXXX, T. D. W. XX, XXX XX D., o vykonateľnosť rozhodnutia cudzieho správneho orgánu, takto r o z h o d o l : Rozhodnutie vydané cudzím správnym orgánom - Vysokou školou ekonomickou v Prahe, č. k. 2345/SP- EF/F1/2012 zo dňa 04.09.2012 je vykonateľné v Slovenskej republike. o d ô v o d n e n i e : Dňa 04.11.2013 bol doručený tunajšiemu súdu návrh navrhovateľa zo dňa 29.10.2013 na rozhodnutie o vykonateľnosti rozhodnutia vydaného cudzím správnym orgánom, a to rozhodnutia navrhovateľa č. k. 2345/SP-EF/F1/2012 zo dňa 04.09.2012. Predmetným rozhodnutím navrhovateľ podľa § 58 odst. 3 zákona č. 111/1998 Sb., o vysokých školách a čl. 24 platného štatútu VŠE Praha rozhodol o poplatku za prekročenie štandardnej doby štúdia zvýšenej o 1 rok vo výške 34.500,- Kč, a to za ďalších začatých 6 mesiacov štúdia, počínajúcich dňom 21.08.2012. Zároveň uložil odporcovi povinnosť zaplatiť poplatok do 90 dní od vydania tohto rozhodnutia na označený účet VŠE. Krajský súd v Bratislave ako súd vecne a miestne príslušný podľa § 250w ods. 2 zákona č. 99/1963 Zb. v platnom znení (Občiansky súdny poriadok - O.s.p.) po preskúmaní veci dospel k záveru, že návrhu o určenie vykonateľnosti cudzieho správneho rozhodnutia na území Slovenskej republiky v zmysle šiestej hlavy piatej časti O.s.p. možno vyhovieť. Podľa § 244 ods. 6 O.s.p., primerane podľa ustanovení tejto časti konajú a rozhodujú súdy aj vtedy, ak to ustanoví osobitný predpis alebo ak preskúmanie rozhodnutí orgánov verejnej správy vyplýva z medzinárodných zmlúv, ktorými je Slovenská republika viazaná. Podľa § 250w ods. 1 O.s.p., ak medzinárodná zmluva, ktorou je Slovenská republika viazaná, obsahuje záväzok vykonávať rozhodnutia cudzích správnych orgánov a rozhodnutia cudzích súdov vo veciach, o ktorých rozhodujú správne orgány (ďalej len "cudzie správne rozhodnutie"), možno nariadiť výkon cudzieho správneho rozhodnutia, len ak krajský súd na návrh osoby, o ktorej právo v cudzom správnom rozhodnutí ide, rozhodol, že cudzie správne rozhodnutie je vykonateľné. Podľa § 250w ods. 2 O.s.p., miestne príslušným je krajský súd, v ktorého obvode je všeobecný súd osoby, o ktorej povinnosť v cudzom správnom rozhodnutí ide. Podľa § 250w ods. 4 O.s.p., súd o návrhu na rozhodnutie o vykonateľnosti rozhodnutia cudzieho správneho orgánu rozhoduje uznesením bez nariadenia pojednávania a bez vypočutia osoby, o ktorej povinnosť v cudzom správnom rozhodnutí ide. Proti uzneseniu je prípustné odvolanie. Podľa § 250x O.s.p., súd rozhodne, že cudzie správne rozhodnutie je vykonateľné v Slovenskej republike, ak a) je vykonateľné v štáte, v ktorom bolo vydané, b) rozhodovanie vo veci nepatrilo do právomoci správnych orgánov Slovenskej republiky, c) osobe, o ktorej povinnosť v cudzom správnom rozhodnutí ide, nebola postupom cudzieho orgánu odňatá možnosť riadne sa zúčastniť na konaní, najmä ak bola riadne oboznámená o začatí konania a predvolaná na vypočutie, d) sa v ňom ukladá plnenie, ktoré je podľa právneho poriadku Slovenskej republiky prípustné alebo vykonateľné, alebo nie je inak v rozpore s verejným poriadkom. Slovenská republika predovšetkým je viazaná medzinárodnou zmluvou o právnej pomoci poskytovanej justičnými orgánmi uverejnenou v Zbierke zákonov pod č. 193/1993 a nariadením Európskeho parlamentu a Rady (ES) č. 883/2004 zo dňa 29.4.2004. Podľa čl. 76 bod 2. prvá a druhá veta nariadenia EP a Rady (ES) č. 883/2004 zo dňa 29.4.2009 na účely vykonávania tohto nariadenia si poskytnú orgány a inštitúcie členských štátov svoje služby a konajú tak, akoby vykonávali svoje vlastné právne predpisy. Správna pomoc poskytnutá uvedenými orgánmi a inštitúciami je zvyčajne bezplatná. Navrhovateľ k návrhu pripojil rozhodnutie o poplatku za dlhšiu dobu štúdia č. k. 2345/SP-EF/F1/2012 zo dňa 04.09.2012 právoplatné dňa 29.10.2012 a vykonateľné dňa 28.12.2012. Rozhodnutie obsahuje odôvodnenie a poučenie o možnosti podať žiadosť o preskúmanie rozhodnutia do 30 dní od jeho doručenia, ktorá sa podáva rektorovi VŠE prostredníctvom pracoviska správy poplatkov. Navrhovateľ pripojil doklad o doručení predmetného rozhodnutia odporcovi, z ktorého vyplýva, že zásielka bola odporcovi doručená dňa 28.09.2012. Odporca nepodal žiadosť o preskúmanie rozhodnutia, a preto sa rozhodnutie uplynutím zákonom stanovených lehôt stalo právoplatné a vykonateľné. Krajský súd v súlade s ustanovením § 250w ods. 4 O.s.p. súd vydal uznesenie bez nariadenia pojednávania a bez vypočutia osoby, o ktorej povinnosť v cudzom správnom rozhodnutí ide. Posudzoval, či sú splnené taxatívne vymenované podmienky v zmysle § 250x O.s.p., ktoré musia byť dodržané, aby mohol súd rozhodnúť, že cudzie správne rozhodnutie je vykonateľné v Slovenskej republike. Súd dospel k záveru, že všetky podmienky sú splnené pre to, aby rozhodol, že cudzie správne rozhodnutie je v Slovenskej republike vykonateľné. Poučenie: Proti tomuto uzneseniu možno podať odvolanie v lehote 15 dní od jeho doručenia. Odvolanie sa podáva písomne v dvoch vyhotoveniach prostredníctvom krajského súdu na Najvyšší súd SR. Odvolanie je možné podať len z dôvodov uvedených v § 205 ods. 2 O.s.p.. V odvolaní sa má popri všeobecných náležitostiach (§ 42 ods. 3 O.s.p.) uviesť, proti ktorému rozhodnutiu smeruje, v akom rozsahu sa napáda, v čom sa toto rozhodnutie alebo postup súdu považuje za nesprávny a čoho sa odvolateľ domáha.

Zdroj: KAUZIS.SK – https://www.kauzis.sk/judikatura/r/ECLI:SK:KSBA:2015:1013201947.1 (dáta aktuálne k 9. 11. 2026). Záväzné je znenie zverejnené súdom.




